Návrh
  
VYHLÁŠKA 
Ministerstva zdravotníctva Slovenskej republiky

z.......2007

o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia 
Ministerstvo zdravotníctva Slovenskej republiky podľa § 62 písm. zákona č. .../2007 Z. z. o ochrane, podpore a rozvoji verejného zdravia  o zmene a doplnení niektorých zákonov ustanovuje:

§ 1
Predmet úpravy

Táto vyhláška upravuje podrobnosti o požiadavkách na vnútorné prostredie budov, minimálne stanovené požiadavky na byty nižšieho štandardu, požiadavky na ubytovacie zariadenia a podrobnosti o povinnostiach prevádzkovateľa ubytovacieho zariadenia. 

§ 2
Základné pojmy

(1)	Na účely tejto vyhlášky sa rozumie

a)	budovou bytová a nebytová budova alebo jej časť bez výrobných prevádzok, určená prevažne na dlhodobý pobyt ľudí,
b)	dlhodobým pobytom pobyt ľudí, ktorý trvá v priebehu 24 hodín viac ako 4 hodiny a opakuje sa pri trvalom užívaní budovy viac ako 1 krát za týždeň,
c)	krátkodobým pobytom pobyt ľudí, ktorý netrvá v priebehu 24 hodín viac ako 4 hodiny, 
d)	tepelno-vlhkostnou mikroklímou komplexné pôsobenie tepla, vlhkosti a prúdenia vzduchu, ktoré je súčasťou celkovej mikroklímy vnútorného prostredia budovy,
e)	teplým obdobím roka obdobie s priemernou dennou vonkajšou teplotou vzduchu 13°C a vyššou; ak klesne priemerná denná teplota počas dvoch po sebe nasledujúcich dní pod 13° C, hodnotí sa prostredie podľa hodnôt pre chladné obdobie roka,
f)	štandardným oblečením v teplom období oblečenie s celkovým tepelným odporom vrstiev odevu a medznej vrstvy vzduchu medzi 0,3 až 0,5 clo, v chladnom období medzi 0,7 až 1,0 clo,
g)	operatívnou teplotou jednotná teplota uzavretého čierneho priestoru, v ktorom by medzi človekom a prostredím nastala výmena rovnakého množstva tepla prúdením a sálaním ako v skutočnom nehomogénnom prostredí; pri malej rýchlosti prúdenia vzduchu a menšom rozdiele medzi teplotou vzduchu a strednou teplotou sálania ako 4 K sa vyjadruje približne ako aritmetický priemer ich súčtu:	to  (ta + tr,m)/2,
h)	výslednou teplotou guľového teplomeru ukazovateľ tepelného stavu vnútorného prostredia priestorov zahrňujúci vplyv súčasného pôsobenia teploty vzduchu, povrchovej teploty okolitých plôch a rýchlosti prúdenia vzduchu; pre rýchlosť prúdenia vzduchu, ktorá nepresahuje 0,2 m.s-1, číselne sa rovná operatívnej teplote,
i)	strednou teplotou sálania homogénna teplota okolitých plôch, pri ktorej je výmena tepla sálaním medzi povrchom ľudského tela a okolitými plochami rovnaká ako v skutočnom heterogénnom prostredí,
j)	asymetriou teploty sálania rozdiel medzi teplotou sálania dvoch protiľahlých plôch malého rovinného prvku,
k)	intenzitou výmeny vzduchu počet výmen vzduchu v definovanom objeme za jednotku času; priemerná intenzita výmeny vzduchu je denný priemer počas 24 h,
l)	obehovým vzduchom časť odvádzaného vzduchu, ktorá sa vracia naspäť do vetraného priestoru; väčšinou sa pritom upravuje jeho čistota, teplota alebo vlhkosť,
m)	klimatizáciou forma úpravy vzduchu, pri ktorej sa upravuje teplota, vlhkosť vzduchu, výmena a čistota vzduchu; ak niektorá z vlastností vzduchu nie je upravovaná, ide o čiastočnú klimatizáciu,
n)	združeným osvetlením trvalé dopĺňanie nedostačujúceho denného osvetlenia umelým osvetlením,
o)	kombinovaným osvetlením osvetlenie bočnými a hornými osvetľovacími otvormi,
p)	osvetľovacím otvorom otvor v obvodovom alebo strešnom plášti budovy, ktorý slúži na priame osvetlenie interiéru denným svetlom a podľa účelu miestnosti aj na vizuálny kontakt s exteriérom a na preslnenie; podľa umiestnenia je
1.	bočným osvetľovacím otvorom okno, zasklená stena v obvodovej stene, strešné okno s možnosťou výhľadu sediacich osôb do exteriéru približne vodorovným smerom,
2.	horným osvetľovacím otvorom strešný svetlík a vysoko umiestené strešné okno, ktoré nespĺňa charakteristiky bočného otvoru,
q)	priestorom bez denného svetla miestnosť bez osvetľovacích otvorov alebo miestnosť s osvetľovacími otvormi, kde hodnoty činiteľa dennej osvetlenosti sú nižšie ako požadované hodnoty pre združené osvetlenie,
r)	porovnávacou rovinou myslená alebo skutočná plocha, na ktorej sa meraním alebo výpočtom určujú hodnoty fyzikálnych veličín; ak nie je určené ináč, je ňou vodorovná rovina vo výške 0,85 m nad podlahou,
s)	udržiavanou osvetlenosťou miestne priemerná a časovo minimálna hodnota, pod ktorú priemerná osvetlenosť na stanovenom povrchu neklesne v dobe, keď je vykonávaná údržba,
t)	indexom podania farieb v súvislosti s denným osvetlením hodnota vyjadrujúca mieru spektrálnej svetelnej priepustnosti skla alebo iných transparentných materiálov,
u)	ultrafialovým žiarením časť optického žiarenia s vlnovou dĺžkou kratšou ako vlnová dĺžka viditeľného svetla,
v)	infračerveným žiarením časť optického žiarenia s vlnovou dĺžkou dlhšou ako vlnová dĺžka viditeľného svetla, 
w)	laserovým žiarením koherentné elektromagnetické žiarenie emitované laserovým zariadením s vlnovou dĺžkou spravidla od 180 nm do 106 nm, produkované ako výsledok riadenej stimulovanej emisie, 
x)	insoláciou expozícia priaznivým aj nepriaznivým účinkom slnečného žiarenia prenikajúceho cez osvetľovacie otvory do vnútorného priestoru budovy,
y)	preslnením priaznivé pôsobenie slnečného žiarenia na všetky zložky mikroklímy vnútorného prostredia budovy,
z)	zdraviu škodlivými faktormi vybrané chemické, mikrobiologické a biologické znečisťujúce látky ovplyvňujúce ľudské zdravie vo vnútornom ovzduší budov,

(2)	Na účely tejto vyhlášky sa ďalej rozumie

a)	mikrobiologickými znečisťujúcimi látkami baktérie, plesne a mikroskopické vláknité huby, ktoré vyrástli pri podmienkach skúšania stanovených slovenskými technickými normami,
b)	biologickými znečisťujúcimi látkami alergény roztočov; tráviace enzýmy roztočov z čelade Pyroglyphidae obsiahnuté v ich tráviacom trakte a vylučované spoločne s exkrementami do prostredia,
c)	guaninom látka obsiahnutá v exkrementoch roztočov, ktorej prítomnosť v prostredí detekuje výskyt roztočov,
d)	štandardnými podmienkami operatívna teplota 20°C a relatívna vlhkosť vzduchu 50 %,
e)	potenciálnou expozíciou dĺžka predpokladaného pobytu osôb daná účelom využitia priestoru,
f)	variabilitou koncentrácií zisťovanej látky zmeny koncentrácie v závislosti na čase a priestore,
g)	ubytovacími zariadeniami budovy alebo ich časti, kde sa poskytuje ubytovanie internátneho typu, najmä vysokoškolské internáty, stredoškolské internáty, ubytovne, domovy sociálnych služieb, domovy dôchodcov, zariadenia chráneného bývania
h)	ubytovacími zariadeniami poskytujúcimi ubytovacie služby najviac 3 mesiace v roku ubytovacie zariadenie s časovo obmedzeným ubytovaním, najmä sezónne ubytovacie zariadenia, útulky, zariadenia opatrovateľskej služby,
i)	ubytovacími zariadeniami nižšieho štandardu sú najmä útulky a sezónne ubytovacie zariadenia,
j)	ubytovacou bunkou časť ubytovacieho zariadenia, ktorú tvoria dve alebo tri izby, spoločná predsieň a zariadenia na osobnú hygienu.

§ 3
Tepelno–vlhkostná mikroklíma

(1)	Optimálne a prípustné podmienky tepelno-vlhkostnej mikroklímy sa určujú v závislosti od oblečenia ľudí, od celkovej tepelnej produkcie ich organizmu podľa tried činností uvedených v prílohe č.2 tabuľky č.1 a od fyzikálnych faktorov uvedených v odseku 2. Na účely tohto nariadenia vlády tepelná produkcia organizmu sa  rovná energetickému výdaju.

(2)	Základné veličiny na hodnotenie tepelno-vlhkostnej mikroklímy vo vnútornom prostredí sú:  teplota vzduchu (ta), operatívna teplota (to), výsledná teplota guľového teplomeru (tg), relatívna vlhkosť vzduchu ( alebo rh) a rýchlosť prúdenia vzduchu (va). Ďalej sa podľa potreby určujú: celkový tepelný odpor odevu (Rcl), celkový energetický výdaj (qM), teplota povrchu (ts) a ďalšie veličiny podľa osobitných predpisov a technických noriem. 

(3)	V priestoroch určených na dlhodobý pobyt ľudí sa zabezpečujú optimálne podmienky tepelno-vlhkostnej mikroklímy v teplom aj chladnom období roka. Predpoklady na optimálne mikroklimatické podmienky má vytvoriť stavebné riešenie budovy; tam kde to stavebné riešenie budovy neumožňuje, treba tieto podmienky zabezpečiť technickým zariadením.  

(4)	V priestoroch s dlhodobým pobytom ľudí, v ktorých nemožno vytvoriť optimálne mikroklimatické podmienky podľa odseku 3, zabezpečia sa prípustné mikroklimatické podmienky, s výnimkou mimoriadne chladných a mimoriadne teplých dní. 

(5)	Optimálne a prípustné podmienky tepelno-vlhkostnej mikroklímy pre štandardné oblečenie a činnosť v triedach 0 až 1c sú určené hodnotami operatívnej teploty, rýchlosti prúdenia vzduchu a relatívnej vlhkosti vzduchu podľa prílohy č. 2 tabuľky č. 2a pre teplé obdobie a tabuľky č. 2b pre chladné obdobie roka.

(6)	Pre špecifické oblečenie alebo činnosť možno optimálnu a prípustnú hodnotu operatívnej teploty presnejšie určiť podľa prílohy č. 2 obr. č.1.

(7)	Ožiarenosť hlavy sálavým teplom nesmie prekročiť 200 W.m-2; v prípade priameho slnečného žiarenia cez osvetľovacie otvory musí byť vzájomná poloha otvorov, protislnečných clôn a miest riešená tak, aby v priebehu celého roka počas dlhodobého pobytu neboli hlavy ľudí vystavené priamemu slnečnému žiareniu viac ako 10 minút

(8)	V priestoroch pre dlhodobý pobyt ľudí s prevažujúcou činnosťou posediačky v triedach 0 až 1b musia byť naviac splnené tieto požiadavky na ochranu pred lokálnou nepohodou:
a)	teplota povrchu podlahy medzi 19 °C a 29 °C,
b)	vertikálny rozdiel operatívnej teploty medzi úrovňou hlavy a členkov  nesmie prekročiť limity uvedené v prílohe č.2 tabuľke č. 3,
c)	splnené limity asymetrie teploty sálania, vertikálneho rozdielu teploty vzduchu a obťažovania prievanom podľa príslušnej technickej normy.

(9)	Ak pre činnosť s vyššou produkciou tepla ako 130 W.m-2 alebo pre činnosť v triedach 1a až 1c vo veľmi teplých dňoch s vonkajšou teplotou nad 30 °C nemožno dodržať prípustné podmienky podľa odsekov 4 až 7, hodnotenie sa musí vykonať pre únosné podmienky tepelno-vlhkostnej mikroklímy podľa osobitného predpisu.)

(10)	V priestoroch s krátkodobým pobytom ľudí, najmä na chodbách, schodiskách, vo vstupných halách, v skladoch, zariadeniach osobnej hygieny, šatniach, čakárňach a v priestoroch s osobitnými požiadavkami sa parametre tepelno-vlhkostnej mikroklímy musia upraviť podľa účelu a spôsobu využitia. Príklady parametrov tepelno-vlhkostnej mikroklímy vo vybraných priestoroch s krátkodobým pobytom osôb sú uvedené v prílohe č.2 tabuľke č.4. Príklady parametrov tepelno-vlhkostnej mikroklímy pre priestory s osobitnými požiadavkami sú uvedené v prílohe č.2 tabuľke č.5.

(11)	Na žiadnom mieste vnútorného povrchu stropu, stien a podlahy priestorov určených na pobyt ľudí nesmú byť viditeľné stopy po plesni ani po kondenzácii vodnej pary. Po zistení takéhoto nedostatku sa musí zabezpečiť jeho odstránenie vhodnou úpravou nevyhovujúcich stavebných konštrukcií alebo úpravou vetrania a vykurovania v postihnutej oblasti.

(12)	Pri meraní fyzikálnych veličín, určení ukazovateľov tepelno-vlhkostnej mikroklímy a ich hodnotení sa berie do úvahy časová a priestorová homogenita vnútorného prostredia a prevádzky. V protokole z merania sa musia uviesť hodnoty rozšírenej neistoty merania jednotlivých faktorov.

(13)	Hodnotenie tepelno-vlhkostnej mikroklímy sa musí vykonávať na základe porovnania nameraných, alebo meraním zistených hodnôt veličín podľa odseku 2 k limitom podľa odsekov 3 až 7. 

(14)	Podmienky tepelno-vlhkostnej klímy vnútorných priestorov budovy sa nemusia objektivizovať meraním, ak
a)	je výpočtom preukázané splnenie požiadaviek na tepelno-technické vlastnosti stavebných konštrukcií a na tepelnú stabilitu miestnosti podľa príslušných technických noriem,
b)	v chladnom období roka vykurovací systém zabezpečuje optimálne mikroklimatické podmienky,
c)	celková plocha osvetľovacích otvorov, určená zo skladobných rozmerov, nepresahuje 40 % plochy obvodových konštrukcií, určenej zo svetlých rozmerov miestnosti,
d)  osvetľovacie otvory orientované na slnečné strany majú vonkajšie protislnečné clony.

§ 4
Vetranie a vykurovanie

(1)	Všetky vnútorné priestory s dlhodobým aj krátkodobým pobytom ľudí musia byť vetrané. Vetranie budov sa zabezpečuje prirodzeným vetraním alebo núteným vetraním. 

(2)	Vetranie sa určuje podľa počtu osôb, vykonávanej činnosti, tepelnej záťaže a miery znečistenia ovzdušia tak, aby boli splnené požiadavky na množstvo vzduchu na dýchanie, na čistotu vnútorného ovzdušia a aby nedošlo k obťažovaniu ľudí pachovými látkami.

(3)	Výmena vzduchu prirodzeným vetraním sa používa v priestoroch bez zdrojov škodlivín a tepla, v ktorých postačuje jedno- až dvojnásobná intenzita výmeny neupraveného vzduchu, a v ktorých možno polohou a stavebným riešením zabezpečiť požadovanú výmenu vzduchu. Spôsob vetrania, poloha a veľkosť otvorov na prívod a odvod vzduchu sa určia výpočtom.

(4)	V ostatných prípadoch sa musí výmena vzduchu zabezpečiť núteným, mechanickým vetraním. Pri výmene vzduchu sa musí dodržiavať zásada tlakového spádu vzduchu z miestností s čistejším prostredím k miestnostiam s prostredím menej čistým. Z tohto hľadiska sa vetranie rieši ako
a)	podtlakové, ak vzduch obsahujúci škodliviny nemá vo vetranej miestnosti prenikať do susedných priestorov,
b)	pretlakové, ak sa zamedzuje prenikaniu škodlivín zo susedných priestorov do vetranej miestnosti,
c)	tlakovo vyrovnané, ak nemá dochádzať k výmene vzduchu medzi vetranou miestnosťou a ostatnými priestormi.

(5)	Kvalita privádzaného vzduchu a odvádzaného vzduchu sa považuje za vyhovujúcu, ak svojím zložením neohrozí zdravie, ani nezhorší životné podmienky ľudí v priestoroch budovy, ani v okolí budovy.

(6)	Cirkulácia vetracieho vzduchu vo vetranom priestore musí zaručovať dobré prevetrávanie miest pobytu ľudí, zníženie koncentrácie škodlivín na hodnoty nižšie ako limitné hodnoty zdraviu škodlivých faktorov podľa § 9 ods. 2 a 3.

(7)	V priestoroch bez možnosti prirodzeného vetrania sa v prípade poruchy zabezpečuje na dobu nevyhnutne potrebnú na odstránenie poruchy aspoň znížená výmena vzduchu. Táto požiadavka sa musí zabezpečiť už v projektovej dokumentácii.

(8)	Vo vnútorných priestoroch s dlhodobým pobytom ľudí sa nútené vetranie musí riešiť tak, aby prúdenie vzduchu nenarušilo prípustné podmienky tepelno-vlhkostnej mikroklímy podľa § 3 odsekov 3 až 5 a 8.

(9)	Potrebné množstvo vzduchu na výmenu sa určuje v závislosti od faktorov uvedených v odseku 2. V miestnostiach bez zdrojov škodlivín a so zákazom fajčenia, v ktorých je dlhodobý pobyt viacerých osôb s aktivitou v triedach činnosti 0 až 1a, potrebná výmena vzduchu sa určuje z grafu na obr. č. 2 v prílohe č.2. Príklady potrebnej výmeny vzduchu v priestoroch s krátkodobým pobytom ľudí sú uvedené v prílohe č.2 tabuľke č. 4.

(10)	V obytných miestnostiach bytov a ubytovacích zariadení sa požaduje výmena najmenej 15 m3 čerstvého vzduchu za hodinu na jednu prítomnú osobu.

(11)	Podiel vonkajšieho vzduchu pri nútenom vetraní a klimatizácii s čiastočným obehom vzduchu nesmie klesnúť ani za najnepriaznivejších podmienok pod 15% celkového množstva vymieňaného vzduchu.

(12)	Obehový vzduch je možné použiť len vtedy, ak nie je znečistený plynnými látkami  a časticami pevných a kvapalných aerosólov. Ako obehový vzduch je možné použiť vzduch z tej istej miestnosti, alebo zo skupiny miestností s rovnakým využitím. Obehový vzduch sa upravuje rovnakým spôsobom ako vzduch vonkajší, musí sa viesť sa cez rovnaké filtračné stupne a to buď samostatne alebo spolu s vonkajším vzduchom.

(13)	Vonkajší vzduch pre nútené vetranie a klimatizáciu sa musí nasávať z miest chránených pred znečistením a pred ohrevom slnečným žiarením. Možno ho nasávať len vetracím zariadením s účinnou filtráciou, ktorá zabráni aj nasávaniu pachov.

(14)	Vetracie zariadenie pre nútené vetranie a klimatizáciu nesmie nepriaznivo ovplyvniť mikrobiálnu čistotu vzduchu.

(15)	Vývody odvádzaného vzduchu do vonkajšieho priestoru sa musia umiestniť tak, aby nedochádzalo k spätnému nasávaniu zdraviu škodlivých látok do budovy.

(16)	Vetranie miestností s mokrou prevádzkou a priestorov so vznikom zdraviu škodlivých látok a iných nežiaducich látok, zapáchajúcich výparov, plynov musí byť podtlakové, prípadne spojené s miestnym odsávaním.

(17)	Na vlhčenie vzduchu privádzaného vzduchotechnickým zariadením sa musia využívať zvlhčovače s využitím zdravotne bezchybnej vody.)

(18)	Vetracie zariadenia sa musia udržiavať vo vyhovujúcom technickom stave. Kontrola technického stavu vetracích zariadení sa musí vykonávať v pravidelných intervaloch, o ktorých sa musia viesť záznamy. V záznamoch sa uvádzajú aj dosiahnuté tepelno-vlhkostné podmienky.

(19)	Príklady potrebnej intenzity výmeny vzduchu niektorých priestorov  s osobitnými požiadavkami sú uvedené v prílohe č.2 tabuľke č. 5.

(20)	  Vykurovacia sústava a druh vykurovacích telies musí byť riešená tak, aby 
a)	boli dodržané požiadavky na tepelno-vlhkostnú mikroklímu s ohľadom na účel a využitie miestností,
b)	v žiadnom mieste budovy nedošlo ani v najchladnejších dňoch k poruchám vplyvom mrazu,
c)	prúdením vzduchu nedochádzalo k šíreniu vznikajúcich škodlivín,
d)	povrchová teplota vykurovacích telies neohrozila zdravie ľudí.

(21)	Vykurovacie telesá musia byť umiestnené tak, aby zabránili kondenzácii vodnej pary a tvorbe plesní na kritických miestach vnútorného povrchu vonkajších stavebných konštrukcií v chladnom období roka.

(22)	 Teplota nekrytých vykurovacích telies umiestených v oblasti možného pohybu ľudí nesmie prekročiť 110 °C. Nekryté vykurovacie telesá s vyššou teplotou musia byť umiestnené vo výške nad 3 m.

(23)	 Ak sa vykurovacie telesá nachádzajú v blízkosti miest dlhodobého pobytu ľudí, musí sa kontrolovať ich vplyv na lokálnu nepohodu podľa § 3 ods. 4.

§ 5
Osvetlenie

(1)	Osvetlenie vnútorných priestorov musí byť zabezpečené osvetľovacími otvormi alebo sústavami umelého osvetlenia tak, aby v miestnostiach s pobytom ľudí alebo v ich funkčne vymedzených častiach boli dodržané základné požiadavky na osvetlenie vo vzťahu k zrakovej činnosti osôb a k charakteru  svetelného prostredia.

(2)	Osvetľovacie otvory, svietidlá a časti vnútorných priestorov odrážajúce svetlo musia byť pravidelne udržiavané tak, aby boli splnené základné požiadavky na osvetlenie, insoláciu a iné druhy optického žiarenia uvedené v prílohe č. 3.

(3)	Vnútorné priestory s dlhodobým pobytom osôb musia byť riešené tak, aby mali vyhovujúce denné osvetlenie. Požiadavky na denné osvetlenie sa zabezpečujú podľa  prílohy č. 3.

(4)	Pri návrhu stavebných objektov sa musí dbať na to, aby sa realizáciou návrhu nezhoršili podmienky denného osvetlenia vnútorných priestorov okolitých budov viac ako pripúšťa príslušná technická norma. 

(5)	Miesta dlhodobého pobytu ľudí vo vnútornom prostredí musia byť chránené pred pôsobením priameho slnečného svetla v prípadoch, kde by mohlo dôjsť k oslneniu alebo k inému narušeniu zrakovej pohody.

(6)	Konštrukcia osvetľovacích otvorov, druh a farba ich výplne ako aj sklon roviny zasklenia musia byť riešené tak, aby nedochádzalo k znižovaniu zrakovej pohody. Pri dlhodobom pobyte ľudí sa požaduje zasklenie s činiteľom priestupu svetla v  smere normály najmenej 0,6. Pri náročných zrakových činnostiach sa použije zasklenie s indexom podania farieb najmenej 95.

(7)	Požiadavky na umelé osvetlenie sa zabezpečujú podľa prílohy č. 3.
 
(8)	Vo vnútornom prostredí s nedostatočným denným osvetlením možno riešiť osvetlenie ako združené, ak sú splnené požiadavky uvedené v odseku  9 a v prílohe č. 3.

(9)	Združené osvetlenie ako osvetlenie pre dlhodobý pobyt osôb môže byť realizované len výnimočne ak sa preukáže, že po technickej stránke nemôže byť zabezpečené dostačujúce denné osvetlenie podľa odseku  1.

(10)	Priestory bez denného svetla určené pre dlhodobý pobyt možno zriaďovať len výnimočne po posúdení orgánom verejného zdravotníctva ) vo zvlášť odôvodnených prípadoch z technologických, bezpečnostných, alebo iných oprávnených dôvodov. Pre vnútorné prostredie budov bez denného svetla sú požiadavky uvedené v prílohe č. 3.

(11)	Umelé osvetlenie vnútorných priestorov sa objektivizuje meraním. Denné osvetlenie vnútorných priestorov sa objektivizuje meraním ak nie je možné použiť vypočítané údaje. V protokole z merania sa uvádza hodnota rozšírenej neistoty merania. Požiadavka na osvetlenie je splnená, ak nameraná hodnota znížená o hodnotu neistoty merania nie je nižšia než požadovaná hodnota.

§ 6
Preslnenie

(1)	Budovy musia byť umiestnené do územia tak, aby bolo zabezpečené preslnenie
a)	bytov,
b)	obytných miestností v detských domovoch, v domovoch dôchodcov a podobných zariadeniach, slúžiacich pre dlhodobý pobyt,
c)	miestností určených na denný pobyt detí v predškolských zariadeniach.

(2)	Preslnenie bytov sa určuje podľa osobitného predpisu.) 

(3)	Preslnenie denných miestností v predškolských zariadeniach sa určuje rovnakým spôsobom ako preslnenie obytných miestností bytov, pričom požadovaný čas preslnenia sa zabezpečuje od 10.00 do 15.00 hodiny. 

(4)	Zatienenie novými stavbami v okolí nesmie znižovať veľkosť preslnenej vonkajšej plochy predškolského zariadenia, určenej na pobyt detí, na menej ako 50 % jej celkovej rozlohy; ak je súčasná veľkosť preslnenej plochy menšia ako 50 %, nesmie sa novými stavbami ďalej znižovať.

§ 7
Iné druhy optického žiarenia

(1)	Pri prevádzke a používaní prístrojov a zariadení so zdrojmi laserového, ultrafialového, infračerveného alebo iného optického žiarenia vo vnútornom prostredí budovy musia byť zabezpečené také technické a organizačné opatrenia, ktoré vylúčia alebo obmedzia na prípustnú mieru ich škodlivé účinky na zdravie ľudí.

(2)	Na ochranu zdravia pred účinkami optického žiarenia sa primerane použijú ustanovenia osobitných predpisov.)

§ 8
Limitné hodnoty zdraviu škodlivých faktorov vo vnútornom ovzduší budov

(1)	Limitné hodnoty zdraviu škodlivých faktorov vo vnútornom ovzduší budov sa ustanovujú ako limitné hodnoty vybraných chemických, mikrobiologických a biologických znečisťujúcich  látok a tuhých častíc.

(2)	Limitné hodnoty chemických látok a tuhých častíc vo vnútornom ovzduší budov sú uvedené v prílohe č. 4, tabuľka č. 6.

(3)	Limitné hodnoty mikrobiologických a biologických ukazovateľov kvality vnútorného ovzdušia budov sú uvedené v prílohe č. 4, tabuľka č. 7.

(4)	Požiadavky na kvalitu vnútorného ovzdušia budov sú splnené, ak stredná hodnota jednohodinovej, osemhodinovej alebo 24-hodinovej koncentrácie zisťovanej látky v meranom intervale za štandardných podmienok neprekročí limitné koncentrácie, ktoré sú uvedené v prílohe č. 4. Meraným intervalom sa postihuje potenciálna expozícia a variabilita koncentrácií zisťovanej látky so zohľadnením všetkých zdrojov znečistenia vnútorného ovzdušia budov.

(5)	Nepripúšťa sa viditeľný rast plesní na vnútorných povrchoch stien a predmetov vo vnútornom prostredí budov.

(6)	Odvodené zásahové úrovne na obmedzenie ožiarenia ionizujúcim žiarením v pobytových priestoroch ustanovuje osobitný predpis.)

§ 9
Minimálne požiadavky na byty 
nižšieho štandardu

 (1) Obytná plocha  bytu nižšieho štandardu musí byť najmenej 12 m2 na užívateľa a 6 m2 na každú  ďalšiu osobu, ktorá s ním žije v domácnosti. Úžitková plocha bytu nižšieho štandardu musí byť najmenej 15 m2 .

(2) Minimálne požiadavky na vybavenie bytu nižšieho štandardu sú
a) napojenie na prívod pitnej vody s technickou možnosťou inštalovania zariadenia na varenie, prípravu  teplej vody, možnosťou inštalovania zariadenia na osobnú hygienu,
b) odvedenie odpadových vôd s technickou možnosťou inštalovania splachovacieho záchoda,
c) technická možnosť inštalovania vykurovacích telies na lokálne vykurovanie obytných miestností.
 (3) Súčasťou domového vybavenia budov s bytmi nižšieho štandardu, ktoré sú lokálne vykurované tuhým palivom, musia byť priestory na uskladnenie paliva.

§ 10
Požiadavky na ubytovacie  zariadenia

(1)	Ubytovacie zariadenie musí byť napojené na prívod studenej pitnej vody a teplej vody.

(2)	Požiadavky na plochu izby ubytovacieho zariadenia (ďalej len „izba“), svetlú výšku izby, počet izieb v ubytovacích bunkách, počet ubytovaných a základné vybavenie izby sú uvedené v prílohe č.5, tabuľka č. 8.

(3)	Do plochy izby sa nezapočítava plocha vstavaných skríň.

(4) Izbu možno vybaviť poschodovými posteľami len výnimočne, v ubytovacích zariadeniach s časovo obmedzeným ubytovaním nižšieho štandardu a ak svetlá výška izby je najmenej 260 cm a objem vzduchu na jedného ubytovaného je najmenej 13 m2. V takýchto prípadoch musí byť horné lôžko  vybavené zábranou,  nepriepustnou podložkou pod matracom a prístup k hornému lôžku musí byť zabezpečený rebríkom.

§ 11

(1)	V ubytovacích zariadeniach musí byť zriadená
a)	osobitná miestnosť alebo samostatná kabína v umyvárni na vypranie osobnej bielizne a odevov a primerane aj priestorov na sušenie a žehlenie osobnej bielizne a odevov,
b)	sklad inventáru a oddelený sklad na čistú bielizeň a špinavú bielizeň s možnosťou vetrania,
c)	miestnosť s možnosťou vetrania na ukladanie pracovných pomôcok na upratovanie vybavená výlevkou s prívodom pitnej a teplej vody.

(2)	Požiadavky na plochu a vybavenie spoločných priestorov ubytovacích zariadení sú uvedené v prílohe č. 5, tabuľka č. 9.

§ 12

(1)	V ubytovacích zariadeniach musia byť zriadené zariadenia na osobnú hygienu, ktorými sú umyvárne a záchody so samostatným vchodom z predsiene ubytovacej bunky alebo spoločné umyvárne a spoločné záchody pre viac ubytovacích miestností oddelené pre mužov a ženy,  so samostatným vchodom z chodby ubytovacieho zariadenia. Spoločné umyvárne musia byť riešené tak, aby neboli spojené priechodom so spoločnými záchodmi. Vchod do spoločných záchodov a spoločných umyvární musí byť riešený tak, aby zabraňoval priamemu pohľadu do týchto priestorov.

(2)	Umývadlá musia byť vybavené miešacou batériou s prívodom teplej vody a studenej vody, poličkou na odkladanie toaletných potrieb a zrkadlom.

(3)	Ručné sprchy musia byť umiestnené v uzatvorených kabínach a polouzavretých kabínach. Sprchovacie kabíny musia byť vybavené poličkami na odkladanie mydla a na vhodnom mieste aj vešiakmi na zavesenie odevu a uteráku.

(4)	Požiadavky na vybavenie zariadení na osobnú hygienu podľa druhu ubytovacích zariadení a počtu ubytovaných sú uvedené v prílohe č. 5,  tabuľka č. 10.

§ 13

(1)	V ubytovacích zariadeniach so zvýšeným rizikom výskytu infekčných ochorení sa musí zriadiť miestnosť na izoláciu chorých umiestnená na najnižšom podlaží a musí byť vybavená zariadením na osobnú hygienu.

§ 14

(1)	Steny predsiení ubytovacích buniek, chodieb, schodíšť, zariadení na osobnú hygienu, kuchyniek a spoločných priestorov podľa § 3 odseku 1 musia byť na miestach, na ktorých môže dôjsť k ich znečisteniu, opatrené umývateľným povrchom. Ostatná plocha stien a steny iných miestností musia byť vymaľované. Maľovanie a základná oprava všetkých umývateľných povrchov musí byť vykonávaná najmenej raz za dva roky.

(2)	Podlahy miestností v ubytovacích zariadeniach musia byť zabezpečené tak, aby boli ľahko čistiteľné, hladké, bez škár a nešmykľavé a podlahy v spoločných umyvárňach a sprchovacích kabínach aj vyspádované k odpadovej mriežke. Na podlahy v sprchovacích kabínach možno použiť len rohože z plastických hmôt. 

§ 15

(1)	Všetky priestory ubytovacieho zariadenia musia byť denne upratované, zariadenia na osobnú hygienu denne umývané a dezinfikované. Rohože pod sprchami musia byť najmenej raz za týždeň vydrhnuté kefou a dezinfikované. Najmenej raz za štvrťrok musí byť vykonané upratovanie spojené s umytím okien, dverí, svietidiel, vykurovacích telies a s vyprášením matracov a prikrývok.

(2)	Výmena posteľnej bielizne musí byť uskutočňovaná podľa potreby, najmenej však raz za 14 dní a vždy pri zmene ubytovaného. Poškodená a opotrebovaná posteľná bielizeň musí byť vyradená z používania.

(3)	V ubytovacom zariadení musí byť umiestnená na vhodnom a dostupnom mieste lekárnička prvej pomoci, ktorej vybavenie musí byť priebežne dopĺňané.

(4)	V ubytovacom zariadení musí byť vykonané ničenie živočíšnych škodcov.

§ 16
Náležitosti prevádzkového poriadku ubytovacích zariadení

(1)	Prevádzkový poriadok ubytovacieho zariadenia musí obsahovať
a)	identifikačné údaje prevádzkovateľa ubytovacieho zariadenia,
b)	druh a spôsob poskytovania ubytovacích služieb,
c)	podmienky prevádzky, zásady bezpečnosti a ochrany zdravia ubytovaných a zamestnancov ubytovacieho zariadenia,
d)	spôsob skladovania a manipulácie s posteľnou bielizňou a frekvenciu jej výmeny,
e)	spôsob a frekvenciu bežného upratovania a celkového upratovania ubytovacieho zariadenia,
f)	postup pri dezinfekcii a jej frekvenciu v zariadeniach na osobnú hygienu,
g)	postup pri zabezpečení ničenia živočíšnych škodcov,
h)	spôsob odstraňovania tuhého odpadu, frekvenciu vyprázdňovania odpadových nádob, ich čistenia a dezinfekcie.

(2)	Prevádzkový poriadok ubytovacieho zariadenia musí byť sprístupnený na vhodnom a viditeľnom mieste.

§ 17
Spoločné ustanovenie

(1)  Ustanovenia tejto vyhlášky okrem § 9 sa vzťahujú aj na poskytovanie bývania v zariadeniach sociálnych služieb. )

(2)  Ustanovenia tejto vyhlášky okrem § 9, § 10 ods.2 až 4, § 11 ods.1 písm. a), § 11 ods.2 a § 12 až 14 sa vzťahujú aj na poskytovanie bývania v ubytovacích zariadeniach poskytujúcich ubytovanie verejnosti.)

§ 18
Prechodné ustanovenie

Prevádzkovateľ zariadenia prevádzkovaného pred 1. júnom 2006, ktoré nespĺňa požiadavky uvedené v § 3 až 7 a v § 9 až 16, je povinný splniť tieto požiadavky najneskôr do 1. júna 2008.

§ 19
Účinnosť

Táto vyhláška nadobúda účinnosť ....... 2007.

 

Príloha č.1                                                                                                        
								                     k vyhláške č...../2007
Veličiny a jednotky                                                                                                              

qM	celkový energetický výdaj (tepelná produkcia organizmu) na jednotku plochy    povrchu tela  [met], [W.m-2].	1 met = 58,2 W.m-2
Rcl	celkový tepelný odpor odevu a medznej vrstvy vzduchu  [clo], [m2.K.W-1]. 
1 clo = 0,155 m2.W.K-1
φ; rh 	relatívna vlhkosť vzduchu  [%] 
ta	(suchá) teplota vzduchu  [°C]
tg	výsledná teplota guľového teplomeru  [°C]
to	operatívna teplota  [°C]
tr,m	stredná teplota sálania (účinná teplota okolitých plôch)  [°C] 
va 	rýchlosť prúdenia vzduchu  [m.s-1]
n	intenzita výmeny vzduchu [h-1]  
GV	objemový tok vzduchu (množstvo vymieňaného vzduchu)  [m3.h-1; l.s-1] 
D	činiteľ dennej osvetlenosti  [%]

Indexy

a 	vzduch (= air)
cl	odev (= clothes, clothing)
m	stredný, priemerný
min	minimálny
s 	povrch (= surface)
V	objem vzduchu 

Príloha č. 2
k vyhláške č..../2007

Požiadavky na tepelno-vlhkostnú mikroklímu a vetranie

Tabuľka č. 1  Triedy činnosti
Trieda	celkový energetický výdaj  	Príklady činnosti*	
	qM [W.m-2]	qM [met]		
0	 65	 1,12	Pokojné ležanie, uvoľnené sedenie (odpočinok, sledovanie programu)	
1a	66 až 80	1,13 až 1,38	činnosť posediačky s minimálnou pohybovou aktivitou (administratívne práce, žiaci v učebniach, kontrolná činnosť v dozorniach a velínoch), činnosť posediačky spojená s ľahkou manuálnou prácou rúk a ramien (písanie na stroji, práca s PC, jednoduché šitie, laboratórne práce, zostavovanie alebo triedenie drobných ľahkých predmetov).	
1b	81 až 105	1,39 až 1,81	Činnosť posediačky s manuálnou prácou rúk, ramien, občas nôh (výstupná kontrola, riadenie osobného vozidla v bežnej premávke).
Činnosť postojačky občas spojená s pomalou chôdzou po rovnej podlahe s prenášaním ľahkých bremien alebo prekonávaním malého odporu (varenie, strojné opracovanie a montáž malých ľahkých dielcov, kusová práca mechanikov, činnosť predavačov, nakupovanie).	
1c	106 až 130	1,82 až 2,23	Činnosť posediačky so stálym zapojením oboch rúk, ramien a nôh (práce v potravinárskej prevádzke a v kuchyniach, strojné opracovanie a montáž stredne ťažkých dielcov, riadenie nákladných vozidiel, traktorov a dráhových vozidiel).
Činnosť postojačky s trvalým zapojením oboch rúk, ramien a nôh spojená s prenášaním bremien do 10 kg (práca predavačov pri veľkej frekvencii zákazníkov, lakovanie, zváranie, obsluha strojných vŕtačiek, sústruhov a fréz, ťahanie alebo tlačenie ľahkých vozíkov). Pomalá chôdza po rovine.	
Poznámka:  
* Uvedené príklady činnosti slúžia len na orientáciu. Pre spoľahlivé zatriedenie práce sa vykonáva objektívne meranie energetického výdaja alebo podrobnú analýzu vykonávanej činnosti. 

Triedy činnosti sú v súlade s triedami práce v iných hygienických predpisoch1) a v technickej norme STN EN 27243 Horúce prostredie. Stanovenie tepelnej záťaže pracovníka podľa ukazovateľa WBGT (teploty mokrého guľového teplomeru)

Tabuľka č. 2a  Optimálne a prípustné podmienky tepelno-vlhkostnej mikroklímy pre teplé obdobie roka
Trieda práce	Operatívna teplota
to [°C]	Prípustná rýchlosť
prúdenia vzduchu
va [m.s-1]	Prípustná relatívna vlhkosť vzduchu
 [%]	
	optimálna	prípustná			
0	25 - 28	20 - 29	 0,2	30 až 70	
1a	23 - 27	20 - 28	 0,25		
1b	22 - 25	19 - 27	 0,3		
1c	20 - 24	17 . 26	 0,3		
Poznámka: Hodnoty to , , va  sú určené pre štandardné oblečenie Rcl = 0,3 až 0,5 clo.

Tabuľka č. 2b  Optimálne a prípustné podmienky tepelno-vlhkostnej mikroklímy pre chladné obdobie roka
Trieda práce	Operatívna teplota
to [°C]	Prípustná rýchlosť
prúdenia vzduchu
va [m.s-1]	Prípustná relatívna vlhkosť vzduchu
 [%]	
	optimálna	prípustná			
0	22 - 26	20 - 27	 0,2	30 až 70	
1a	20 - 24	18 - 26	 0,2		
1b	18 - 21	15 - 24	 0,25		
1c	15 - 20	12 . 22	 0,3		
Poznámka: Hodnoty to , , va  sú určené pre štandardné oblečenie Rcl = 0,7 až 1,0 clo.

Tabuľka č. 3  Vertikálny rozdiel operatívnej teploty medzi úrovňou hlavy a členkov 
Obdobie roka	Rcl [clo]	to max = to,hlava - to,členky   [K]	
chladné	1,0	-8,0	+3,0	
teplé	0,5	-4,0	+2,0	
Poznámka: Hodnoty to max sú určené v závislosti od Rcl, preto v prípade odlišného celkového tepelného odporu možno to max určiť lineárnou interpoláciou bez ohľadu na obdobie roka.

	Obr. 1  Oblasti optimálnej a prípustnej operatívnej teploty v závislosti od odevu a činnosti
Poznámka: Prípustné hodnoty operatívnej teploty podľa § 3 ods. 6 sa určia pripočítaním tolerancií k optimálnym hodnotám. Hodnoty sa zaokrúhľujú po 0,5 °C.
Príklad: pre optimálnu teplotu 22C, odev 0,9 clo a činnosť 1,2 met (65 W.m-2) budú prípustné hodnoty to v rozsahu 20,0C až 24,0C).

Obr. 2  Požiadavky na množstvo vymieňaného vzduchu na 1 osobu
Príklad: Ak z objemu miestnosti pripadá na 1 osobu 10 m3 vzduchu (V), požaduje sa výmena 18 m3.h-1, resp. 5 l.s-1 čerstvého vzduchu na každú prítomnú osobu (GV).

Tabuľka č. 4  Príklady parametrov tepelno-vlhkostnej mikroklímy vo vybraných priestoroch s krátkodobým pobytom osôb
Priestor	to  °C]	n  [h-1]	
chodby a schodiská	15 - 18	2 – 3	
vstupné haly	18 - 20	-	
WC	15 - 20	5 - 10	
kúpeľne, umyvárne 	22 - 24	10	
čakárne	18 - 20	3	
miestnosti pre upratovačky	18 - 20	10	
sklady	10 - 17	10	
sklady liekov	15 – 20	2 – 10	
šatne	20 - 22	10	
denné miestnosti	20 - 22	5	

Tabuľka č. 5  Príklady parametrov tepelno-vlhkostnej mikroklímy pre priestory s osobitnými požiadavkami
Priestor	to  °C]	  %]	n  [h-1]	
Sauny, soláriá	
sprcháreň/bazén sauny	22 - 24	 85	8	
potiareň	80 a 100 a)	-	5	
odpočívareň	24 - 26	30 - 70	3	
miestnosť s opaľovacími zariadeniami 	22 - 24	30 - 70	3
	
Hotely, hromadné ubytovne	
študovne, spoločenské miestnosti	22 - 24	30 - 70	3-6	
jedálne	20 - 22	30 - 70	5-10	
Kúpeľné a liečebné budovy	
priestory pre obnaženie pacientov	24 - 25	30 - 70	5	
osušovne	25 - 30	30 - 60	2-4	
sprchy	24 - 27	 85	8	
bazénové haly b)	24 - 30	 65		6-7	
vodoliečebné sály	24 - 26	 80	8-10	
sály pre liečebný telocvik	18 - 20	30 - 70	5	
Školy, predškolské zariadenia	
telocvične	15 - 17	30 - 70	5	
spálne DJ, MŠ	18-20 c)	30 - 70	5	
učebne, herne, denné miestnosti	20 - 24 c)	30 - 70	3-8	
izolačná miestnosť	22 - 24	30 - 70	5	
Divadlá, kiná, koncertné sály a iné kultúrne zariadenia	
hľadisko, sály, priľahlé priestory	20 - 22	30 - 70	5-8	
šatne pre účinkujúcich	22 - 24	30 - 70	2	
výstavné sály, múzeá	17 - 20	30 - 70	3-8	
Zdravotnícke zariadenia, zariadenia sociálnych služieb	
vyšetrovne, terapeutické miestnosti	22 - 24	30 - 70	5	
izby pacientov	20 - 24	30 - 70	5	
lôžková časť OAIM (ARO),JIS	22 - 24	30 - 70	8 – 10	
operačné sály	min. 25 d)	30 - 70	min. 15 	
centrálna sterilizácia	20 - 22	50 - 65	10 – 12	
sanitárna miestnosť	18 - 20	30 - 70	10	
Poznámka:
a)	Maximálna teplota 100 ºC pre dospelých, 80 ºC pre deti predškolského veku; meria sa vo výške 1,5 m nad podlahou, najmenej 1,0 m od vykurovacieho telesa a najmenej 0,2 m od stien.
b)	Pri to  30 °C má byť teplota vzduchu (ta) v bazénovej hale vyššia aspoň o 1ºC ako teplota vody v bazéne; pri vyššej to zostáva ta = 30 °C.
c) 	V miestnostiach predškolských zariadení sa hodnoty to určujú 0,5 m nad podlahou.
d) 	Vyššia teplota podľa požiadaviek lekára.

Príloha č. 3 
k vyhláške č..../2007

Základné požiadavky na osvetlenie, insoláciu a iné druhy optického žiarenia
		
a)	Požiadavky na denné osvetlenie
1)	Denné osvetlenie vnútorných priestorov okrem obytných miestností sa rieši tak, aby sa umožnilo vykonávanie zrakových činností a vytvorilo vyhovujúce svetelné prostredie pre daný účel miestnosti.
2)	Denné osvetlenie miestností a ich funkčne vymedzených častí sa zabezpečuje podľa technickej normy STN 73 0580-1 Denné osvetlenie budov. Časť 1: Základné požiadavky a STN 73 0580-2 Denné osvetlenie budov. Časť 2: Denné osvetlenie budov na bývanie. Ak ide o dlhodobý pobyt osôb okrem obytných miestností, najmenšia prípustná hodnota činiteľa dennej osvetlenosti na porovnávacej rovine je
–	pri bočnom osvetlení				Dmin  =  1,5 %
–	pri hornom a kombinovanom osvetlení		Dm = 3 %
Poznámka: V technickej norme STN 73 0580-1 Denné osvetlenie budov. Časť 1: Základné požiadavky a STN 73 0580-2 Denné osvetlenie budov. Časť 2: Denné osvetlenie budov na bývanie sa Dm označuje ako ep. 

b)   Požiadavky na  umelé osvetlenie
1)	Najnižšie prípustné hodnoty celkovej priemernej udržiavanej osvetlenosti vnútorného priestoru alebo jeho funkčne vymedzených častí sú:
–	celkové osvetlenie pre dlhodobý pobyt 
-	v priestoroch s dostatočným denným osvetlením			Em = 200 lx
-	v priestoroch so združeným osvetlením				Em = 500 lx
–	celkové osvetlenie pre krátkodobý pobyt osôb			Em = 100 lx
–	celkové osvetlenie pre občasný pobyt osôb				Em =   20 lx .

2)	Najnižšia prípustná hodnota rovnomernosti celkového osvetlenia vo vnútornom priestore alebo v jeho funkčne vymedzenej časti, určená ako pomer minimálnej a priemernej osvetlenosti na porovnávacej rovine, je 	r = 0,65

3)	Osvetlenie na miestach zrakových úloh, zábrana oslnenia  a ostatné ukazovatele sa určujú podľa technickej normy STN EN 12 464-1 Svetlo a osvetlenie. Osvetlenie pracovných miest. Časť 1: Vnútorné pracovné miesta

c)	Požiadavky na združené osvetlenie
1)	Združené osvetlenie sa uplatňuje vo vnútorných priestoroch alebo v ich funkčne vymedzených častiach, v ktorých sú hodnoty činiteľa dennej osvetlenosti nižšie ako požadované podľa  časti a) tejto prílohy, ale dosahujú najmenej 1/3 týchto hodnôt.
2)	Najmenšia plocha funkčne vymedzenej časti miestnosti pre združené osvetlenie je 10 m2 alebo 1/3 podlahovej plochy miestnosti.
3)	Priestory, kde nie je splnená podmienka podľa ods. 1) sa posudzujú ako priestory bez denného svetla.
4)	Združené osvetlenie sa rieši tak, aby bol zabezpečený vhodný pomer jasov v zornom poli užívateľov. Najvyššie prípustné hodnoty pomeru jasov sú uvedené v ods. 6.
5)	Jas osvetľovacích otvorov do 60 º od obvyklého smeru pohľadu, ak je vyšší ako 4 000 cd.m-2, obmedzuje sa regulačným zariadením (žalúzie, rolety a pod.). 
6)	Najvyšší prípustný pomer jasu pozorovaného predmetu a osvetľovacieho otvoru umiestneného do 60  od obvyklého smeru pohľadu je:
-	pre triedu zrakovej činnosti I, II , III podľa technickej normy STN 73 0580-1 Denné osvetlenie budov. Časť 1: Základné požiadavky a STN 73 0580-2 Denné osvetlenie budov. Časť 2: Denné osvetlenie budov na bývanie		1:40,                                             
-	pre triedu zrakovej činnosti IV					1:100,
-	pre ostatné triedy sa neurčuje.
Poznámka: Za obvyklý smer pohľadu sa považuje pohľad na predmet zrakovej činnosti alebo iný pohľad súvisiaci s činnosťou a tiež relaxačný pohľad vodorovným smerom.
7)	Združené osvetlenie sa realizuje ako jednotný systém s prihliadnutím na smerovosť, tienivosť, zábranu oslnenia, na kontrasty jasov v zornom poli užívateľov a na ostatné kvalitatívne ukazovatele požadované pre denné a umelé osvetlenie.  
8)	V budovách, v ktorých sú priestory so združeným osvetlením realizovaným pred účinnosťou tohoto nariadenia, orgán verejného zdravotníctva posúdi svetelné podmienky individuálne, s prihliadnutím na využitie priestorov a  na zrakovú záťaž užívateľov. 

d)	Požiadavky na osvetlenie v priestoroch bez denného svetla
Najnižšia prípustná hodnota priemernej osvetlenosti z celkového osvetlenia pre dlhodobý pobyt osôb počas dňa je	.
-	Em = 500 lx , ak sú preukázateľne zabezpečené náhradné opatrenia,
-	Em = 1500 lx , v ostatných prípadoch.

Náhradné opatrenia na zníženie nepriaznivého vplyvu dlhodobého pobytu ľudí v priestoroch bez denného osvetlenia na zdravie a na reguláciu biologických funkcií sa uplatňujú primerane podľa osobitného predpisu ).

              Príloha č.4
       k vyhláške č..../2007

Limitné hodnoty zdraviu škodlivých faktorov vo vnútornom ovzduší                      

Tabuľka č. 6  Limitné hodnoty chemických látok a tuhých častíc vo vnútornom ovzduší budov
Položka číslo	Znečisťujúca látka	Vyjadrená ako	Najvyššia
prípustná
hodnota
(g.m-3)	Čas (h)	Poznámka	

1.	
Oxid uhoľnatý	
CO		
	Vystavenia hodnotám nepresahuje ustanovený čas, takéto vystavenie sa nezopakuje v priebehu 8 hodín.  	
			30 000	1		
			10 000	8		

2.	
Tuhé častice PM10	

PM10	

50	

24	Prachové častice s prevládajúcou veľkosťou častíc priemeru 10 µm, ktoré prejdú špeciálnym selektívnym filtrom s 50 % účinnosťou. 	
3.	Oxid dusičitý 	NO2	200
	1

4.	Ozón	O3	120	8		
5.	Oxid siričitý	SO2	125	24		
6.	  Formaldehyd	HCHO	100	0,5		
			60	24		
7.	Amoniak	NH3	200	24		
8.	Toluén	C7 H8	8 000	24		
			260	168		
9.	Xylény	C4H4
 (CH3)2	4 800	24		
10.	Styrén	C8H8	800	24		
			260	168		
11.	Tetrachlóretylén	C2 Cl 4	250	24		
12.	Sírouhlík	CS2	100	24		
13.	Sírovodík	H2S	150	24		
14.	Azbestové vlákna	1 000 vlákien . m-3	Vzťahuje sa na priemer vlákna menší ako 3µm, dĺžku vlákna  väčšiu ako 5µm a pomer dĺžky a priemeru vlákna väčší  ako 3 : 1	
  15.	Pachové látky	Nesmú byť v koncentráciách obťažujúcich obyvateľstvo	

Poznámka:
(1) 	Priemernou polhodinovou koncentráciou sa rozumie stredná hodnota koncentrácie zistená na určenom mieste v priebehu polhodiny.
(2)	Priemernou jednohodinovou koncentráciou  sa rozumie stredná hodnota koncentrácie zistená na určenom  mieste v priebehu jednej hodiny.
(3)	Priemernou osemhodinovou koncentráciou sa rozumie stredná hodnota koncentrácie zistená na určenom mieste v priebehu ôsmich hodín.
(4) 	Priemernou dvadsaťštyrihodinovou  koncentráciou  sa rozumie stredná hodnota koncentrácie zistená na určenom mieste v priebehu 24 hodín. Priemernou dennou koncentráciou sa rozumie aj stredná hodnota  najmenej 12 rovnomerne rozvrhnutých meraní polhodinových  koncentrácií v priebehu 24 hodín.
(5) 	Limitné hodnoty sa vzťahujú na štandardné podmienky. Objem prepočítaný na teplotu vzduchu 20°C a tlak vzduchu 101,3 kPa.

Tabuľka č. 7  Limitné hodnoty mikrobiologických a biologických ukazovateľov kvality 
                       vnútorného ovzdušia budov.
Ukazovateľ	Najvyššia prípustná hodnota
KTJ.m-3	
Baktérie	< 500	
Plesne	< 500	
Patogénne druhy baktérií vrátane legionel	< 1	
Roztoče	< 2 µg alergénov roztočov/1 g prachu,
alebo 0,6 mg guanínu/1 g  prachu	

Príloha č. 5
                     k vyhláške č...../2007

Požiadavky na ubytovacie zariadenia

Tabuľka č. 8  Požiadavky na plochu izby ubytovacieho zariadenia, svetlú výšku izby, počet izieb v  ubytovacích bunkách, počet ubytovaných a základné vybavenie izby.
       	                                      Druh ubytovacieho zariadenia	 	
 	Ubytovacie zariadenie 	Ubytovacie zariadenie 	Ubytovacie zariadenie 	Ubytovacie zariadenie 	
 	s časovo 	s časovo   	s časovo  	s časovo 	
 	neobmedzeným   	obmedzeným	neobmedzeným 	obmedzeným 	
 	ubytovaním	ubytovaním	ubytovaním	ubytovaním	
 	 	 	nižšieho štandardu	nižšieho štandardu	
Plocha jednoposteľovej  izby	 	 	 	 	
	najmenej  10 m2	najmenej  8 m2	-	-	
	 	 	 	 	
Plocha  viacposteľovej izby	na jedného ubytovaného  najmenej  8 m2	na jedného ubytovaného  najmenej  8 m2	na jedného ubytovaného  najmenej  6 m2	na jedného ubytovaného  najmenej  6 m2	
	 		 	 	
	v izbe najviac dvaja ubytovaní	v izbe najviac štyria ubytovaní	v izbe najviac šesť  ubytovaných	v izbe najviac desať  ubytovaných	
	 		 	 	
	v ubytovacej bunke najviac štyri lôžka	v ubytovacej bunke najviac osem lôžok	 	 	
	 		 	 	
	v ubytovacej bunke najviac dve izby      	v ubytovacej bunke najviac tri izby	 	 	
Svetlá výška  izby	 	 	 	 	
	najmenej  260 cm	najmenej  260 cm	 najmenej  230 cm	 najmenej  230 cm	
	 	 	 	 	
Základné vybavenie izby	stále lôžko pre každého ubytovaného	stále lôžko pre každého ubytovaného	stále lôžko pre každého ubytovaného	stále lôžko pre každého ubytovaného	
	 	 	 	 	
	spoločný stôl v každej izbe	spoločný stôl v každej izbe	spoločný stôl v každej izbe	spoločný stôl v každej izbe	
	 	 	 	 	
	stolička pre každého ubytovaného	stolička pre každého ubytovaného	stolička pre každého ubytovaného	stolička pre každého ubytovaného	
	 	 	 	 	
	dvojdielna skriňa pre každého ubytovaného	jednodielna skriňa pre každého ubytovaného	jednodielna skriňa pre každého ubytovaného	jednodielna skriňa pre každého ubytovaného	
	 	 	 	 	
	odkladací priestor na lôžkoviny	odkladací priestor na lôžkoviny	nástenný vešiak	nástenný vešiak	

	päť kombinovaných ramienok na šaty	päť kombinovaných ramienok na šaty	               -	               -	
	 	 		 	
	nádoba na odpadky	nádoba na odpadky	nádoba na odpadky	nádoba na odpadky	
	 	 		 	
	zrkadlo	zrkadlo	                -	                -	
 	na každé lôžko :	na každé lôžko :	na každé lôžko :	na každé lôžko :	
	 	 		 	
	nočný stolík	nočný stolík	              -	              -	
	 	 		 	
	nočná lampa	nočná lampa	              -	              -	
	 	 		 	
	matrac alebo podložka z hygienicky neškodného materiálu	matrac alebo podložka z hygienicky neškodného materiálu	matrac alebo podložka z hygienicky neškodného materiálu	matrac alebo podložka z hygienicky neškodného materiálu	
	 	 		 	
	plachta	plachta	plachta	plachta	
	 	 		 	
	poduška  a obliečka	poduška  a obliečka	poduška  a obliečka	poduška  a obliečka	
	 		 	 	
	prikrývka a obliečka	prikrývka a obliečka	prikrývka a obliečka	prikrývka a obliečka	

Tabuľka č. 9  Požiadavky na plochu a vybavenie spoločných priestorov ubytovacích 
                        zariadení
 	                              Druh ubytovacieho zariadenia 		
 	Ubytovacie zariadenie s časovo neobmedzeným  ubytovaním	Ubytovacie zariadenie s časovo obmedzeným  ubytovaním
	Ubytovacie zariadenie s časovo neobmedzeným  ubytovaním nižšieho štandardu
	Ubytovacie zariadenie s časovo obmedzeným  ubytovaním nižšieho štandardu	
Spoločenská
miestnosť 	1 m2 na ubytovaného	1 m2 na ubytovaného	0,33m2 na ubytovaného	0,33m2 na ubytovaného	
Študovňa	              -	1 m2 na ubytovaného, maximálna plocha jednej miestnosti 36m2	-	                -	

	 		 	 	
Kuchynka	na každom podlaží	na každom podlaží	 	 	
	jeden dvojvarič na  10 ubytovaných	jeden dvojvarič na  10 ubytovaných	jeden dvojvarič na  10 ubytovaných	jeden dvojvarič na  10 ubytovaných	
	chladnička	chladnička	chladnička	chladnička	
	dvojdrez na umývanie riadu	dvojdrez na umývanie riadu	dvojdrez na umývanie riadu	dvojdrez na umývanie riadu	
	skrinka na suché potraviny	skrinka na suché potraviny	skrinka na suché potraviny	skrinka na suché potraviny	
	 	 	kuchynka sa zriaďuje len v ubytovacích zariadeniach nižšieho štandardu určených pre rodiny s deťmi	kuchynka sa zriaďuje len v ubytovacích zariadeniach nižšieho štandardu určených pre rodiny s deťmi	
Miestnosť na vypranie osobnej bielizne a odevov	jedno umývadlo najviac na 20 ubytovaných	jedno umývadlo najviac na 20 ubytovaných	jedno umývadlo najviac na 20 ubytovaných	jedno umývadlo najviac na 30 ubytovaných	
	jedna práčka najviac na 20 ubytovaných	jedna práčka najviac na 30 ubytovaných	jedna práčka  najviac na 30 ubytovaných	jedna práčka na ubytovacie zariadenie  	

Tabuľka č. 10  Požiadavky na vybavenie zariadení na osobnú hygienu podľa druhu
                        ubytovacích zariadení a počtu ubytovaných
 	                               Druh ubytovacieho zariadenia 	 	
 	Ubytovacie zariadenie s časovo neobmedzeným  ubytovaním	Ubytovacie zariadenie s časovo obmedzeným  ubytovaním	Ubytovacie zariadenie s časovo neobmedzeným  ubytovaním nižšieho štandardu	Ubytovacie zariadenie s časovo obmedzeným  ubytovaním nižšieho štandardu	
jedno umývadlo s tečúcou teplou a studenou vodou	najviac na 4 ubytovaných	najviac na 4 ubytovaných	najviac na 6 ubytovaných	najviac na 10 ubytovaných	
jedna sprcha	najviac na 4 ubytovaných	najviac na 4 ubytovaných	najviac na 10 ubytovaných	najviac na 15 ubytovaných	
jedna záchodová misa	najviac na 4 ženy	najviac na 4 ženy	najviac na 6 žien	najviac na 10 žien	
jedna záchodová misa	najviac na 6 mužov	najviac na 6 mužov	najviac na 10 mužov	najviac na 15 mužov	
jeden pisoár	najviac na 10 mužov	najviac na 10 mužov	najviac na 15 mužov	najviac na 20 mužov